Document ID: 32000L0039

Komisjoni direktiiv 2000/39/EÜ,
8. juuni 2000,
millega kehtestatakse esimene loetelu ohtlike ainete soovituslike piirnormide kohta töökeskkonnas, et rakendada nõukogu direktiivi 98/24/EÜ töötajate tervise ja ohutuse kaitse kohta keemiliste mõjuritega seotud ohtude eest tööl
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. aprilli 1998. aasta direktiivi 98/24/EÜ töötajate tervise ja ohutuse kaitse kohta keemiliste mõjuritega seotud ohtude eest tööl, [1] eriti selle artikli 3 lõiget 2,
võttes arvesse tööohutuse, -hügieeni ja -tervishoiu nõuandekomitee arvamust
ning arvestades järgmist:
(1) Direktiivi 98/24/EÜ kohaselt peab komisjon tegema ettepaneku ohtlike ainete Euroopas eesmärgiks olevate soovituslike piirnormide kohta töökeskkonnas, et ühenduse tasandil kaitsta töötajaid keemilistest mõjuritest tulenevate ohtude eest.
(2) Selle ülesande täitmisel abistab komisjoni töökeskkonna keemiliste mõjurite piirnormide teaduskomitee (Scientific Committee for occupational exposure limits to chemical agents - SCOEL), mis asutati komisjoni otsusega 95/320/EÜ. [2]
(3) Kõikide keemiliste mõjurite kohta, mille jaoks on ühenduse tasandil kehtestatud ohtlike ainete soovituslikud piirnormid töökeskkonnas, peavad liikmesriigid töökeskkonna ohtlike ainete ühenduse piirnormi arvesse võttes kehtestama siseriikliku piirnormi, määrates selle laadi siseriiklike õigusaktide ja tavade kohaselt.
(4) Töökeskkonna ohtlike ainete soovituslikke piirnorme tuleb pidada oluliseks osaks üldises korras, mille kohaselt tagatakse töötajate tervisekaitse tööl ohtlikest keemilistest ainetest tulenevate ohtude eest.
(5) Esimene ja teine töökeskkonna ohtlike ainete soovituslike piirnormide loetelu on kehtestatud komisjoni direktiividega 91/322/EMÜ [3] ja 96/94/EÜ [4], võttes aluseks nõukogu 27. novembri 1980. aasta direktiivi 80/1107/EMÜ [5], mis käsitleb töötajate kaitset ohtude eest, mis tulenevad kokkupuutest keemiliste, füüsikaliste ja bioloogiliste mõjuritega tööl.
(6) Direktiiv 80/1107/EMÜ tunnistati direktiiviga 98/24/EÜ alates 5. maist 2001 kehtetuks.
(7) Direktiivi 98/24/EÜ raames on kohane taaskehtestada ohtlike ainete soovituslikud piirnormid töökeskkonnas, mis olid kehtestatud direktiividega 91/322/EMÜ ja 96/94/EÜ direktiivi 80/1107/EMÜ alusel.
(8) Lisas sätestatud loetelu sisaldab direktiivi 96/94/EÜ lisas sätestatud aineid ning hõlmab ka muid mõjureid, mille jaoks SCOEL on pärast uusimate töötervishoiualaste teaduslike andmete hindamist ning mõõtmismeetodite kättesaadavust arvesse võttes soovitanud kehtestada ohtlike ainete piirnormid töökeskkonnas. Eespool öeldut silmas pidades ja selguse huvides tuleks direktiiv 96/94/EÜ uuesti sõnastada.
(9) On vaja kehtestada lühiajalised piirnormid teatavatele ainetele, et võtta arvesse tagajärgi, mis tulenevad lühiajalisest kokkupuutest nendega.
(10) Mõnede mõjurite puhul on parima võimaliku kaitse tagamiseks vaja arvestada ka läbi naha tungimise võimalust.
(11) Käesolev direktiiv on konkreetne samm siseturu sotsiaalse ulatuse väljaarendamisel.
(12) Käesolevas direktiivis sätestatud meetmed on kooskõlas töötajate töötervishoiu ja tööohutuse parandamist soodustavate meetmete kehtestamist käsitleva nõukogu 12. juuni 1989. aasta direktiivi 89/391/EMÜ [6] artikli 17 kohaselt asutatud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Käesolevaga kehtestatakse lisas sätestatud keemiliste mõjurite kohta ühenduses kehtivad töökeskkonna ohtlike ainete soovituslikud piirnormid.
Artikkel 2
Liikmesriigid kehtestavad lisas sätestatud keemiliste mõjurite kohta siseriiklikud töökeskkonna ohtlike ainete piirnormid, võttes arvesse ühenduse piirnorme.
Artikkel 3
1. Liikmesriigid jõustavad käesoleva direktiivi täitmiseks vajalikud õigusnormid hiljemalt 31. detsembriks 2001. Nad teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 4
Alates artikli 3 lõikes 1 nimetatud kuupäevast tunnistatakse direktiiv 96/94/EÜ kehtetuks.
Artikkel 5
Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 8. juuni 2000

Labels: 0
1
9
20